title: Odluka Upravnog odbora Europskog centra za praćenje droga i ovisnosti o drogama od 28. lipnja 2019. o internim pravilima koja se odnose na ograničenja određenih prava ispitanika u vezi s obradom osobnih podataka u okviru djelovanja EMCDDA-a

text:
                  16.1.2020

                  HR

                  Službeni list Europske unije

                  L 12/29

         ODLUKA UPRAVNOG ODBORA EUROPSKOG CENTRA ZA PRAĆENJE DROGA I OVISNOSTI O DROGAMA
         od 28. lipnja 2019.
         o internim pravilima koja se odnose na ograničenja određenih prava ispitanika u vezi s obradom osobnih podataka u okviru djelovanja EMCDDA-a
         UPRAVNI ODBOR EUROPSKOG CENTRA ZA PRAĆENJE DROGA I OVISNOSTI O DROGAMA
         Uzimajući u obzir Ugovor o funkcioniranju Europske unije,
         uzimajući u obzir Uredbu (EU) 2018/1725 Europskog parlamenta i Vijeća od 23. listopada 2018. o zaštiti pojedinaca u vezi s obradom osobnih podataka u institucijama, tijelima, uredima i agencijama Unije i o slobodnom kretanju takvih podataka te o stavljanju izvan snage Uredbe (EZ) br. 45/2001 i Odluke br. 1247/2002/EZ (1), a posebno njezin članak 25.,
         uzimajući u obzir Uredbu (EZ) br. 1920/2006 Europskog parlamenta i Vijeća od 12. prosinca 2006. o Europskom centru za praćenje droga i ovisnosti o drogama (2), a posebno njezini članci 6. i 9.,
         Uzimajući u obzir mišljenje odbora Europskog nadzornika za zaštitu podataka (EDPS) od 29. svibnja 2019. i Smjernice Europskog nadzornika za zaštitu podataka o članku 25. nove Uredbe i internim pravilima,
         budući da:

                     (1)

                     EMCDDA provodi svoje aktivnosti u skladu s gore navedenom Uredbom Vijeća (EZ) br. 1920/2006.

                     (2)

                     U skladu s člankom 25. stavkom 1. Uredbe (EU) 2018/1725, ograničenja primjene članaka od 14. do 22., 35. i 36., kao i članka 4. te Uredbe u mjeri u kojoj njegove odredbe odgovaraju pravima i obvezama predviđenima u člancima od 14. do 22., trebala bi se temeljiti na internim pravilima koja donosi EMCDDA, ako se ne temelje na pravnim aktima koji su doneseni na temelju Ugovor.

                     (3)

                     Ta interna pravila, uključujući i odredbe o procjeni nužnosti i proporcionalnosti ograničenja, ne bi se trebala primjenjivati ako se u pravnom aktu donesenom na temelju Ugovor predviđa ograničenje prava ispitanika.

                     (4)

                     Ako EMCDDA obavlja svoje dužnosti u odnosu na prava ispitanika u skladu s Uredbom (EU) 2018/1725, dužan je razmotriti primjenjuje li se bilo koje izuzeće utvrđeno tom Uredbom.

                     (5)

                     U okviru svojeg upravnog djelovanja EMCDDA može provoditi administrativne istrage, disciplinske postupke, preliminarne aktivnosti u vezi sa slučajevima potencijalnih nepravilnosti prijavljenih Europskom uredu za borbu protiv prijevara (OLAF), obrađivati slučajeve zviždanja, obrađivati (službene i neslužbene) postupke uznemiravanja, obrađivati unutarnje i vanjske pritužbe, provoditi unutarnje revizije, provoditi istrage koje vodi službenik za zaštitu podataka u skladu s člankom 45. stavkom 2. Uredbe (EU) 2018/1725 i interne sigurnosne istrage (u području informacijske tehnologije).

                     (6)

                     EMCDDA obrađuje nekoliko kategorija osobnih podataka, uključujući pouzdane podatke („objektivne” podatke kao što su identifikacijski podatci, podatci za kontakt, profesionalni podatci, administrativne pojedinosti, podatci primljeni iz određenih izvora, elektronička komunikacija i podatci o prometu) ili nepouzdane podatke („subjektivne” podatke koji se odnose na predmet, kao što su obrazloženje, podatci o ponašanju, procjene, podatci o uspješnosti i ponašanju i podatci koji se odnose na predmet postupka ili aktivnost ili se u vezi s njima iznose).

                     (7)

                     EMCDDA, kojeg predstavlja njegov direktor, djeluje kao voditelj obrade bez obzira na daljnje delegiranje uloge voditelja obrade u okviru EMCDDA-a radi odražavanja operativne odgovornosti za određene postupke obrade osobnih podataka.

                     (8)

                     Osobni se podatci pohranjuju na sigurnom mjestu u elektroničkom okruženju ili na papiru, čime se sprječava nezakonit pristup ili prijenos podataka osobama koje nemaju potrebu biti upućene u te podatke. Obrađeni osobni podatci ne zadržavaju se dulje od vremena potrebnog i prikladnog za svrhu u koju se podatci obrađuju tijekom razdoblja navedenog u obavijestima o zaštiti podataka, izjavama o privatnosti ili evidencijama EMCDDA-a.

                     (9)

                     Interna bi se pravila trebala primjenjivati na sve postupke obrade koje EMCDDA provodi pri provođenju administrativnih istraga, disciplinskih postupaka, preliminarnih aktivnosti u vezi sa slučajevima potencijalnih nepravilnosti prijavljenih OLAF-u, postupaka zviždanja, (službenih i neslužbenih) postupaka u slučajevima uznemiravanja, obradi unutarnjih i vanjskih pritužbi, unutarnjih revizija, istraga koje provodi službenik za zaštitu podataka u skladu s člankom 45. stavkom 2. Uredbe (EU) 2018/1725 i sigurnosnih istraga (u području informacijskih tehnologija) koje se provode interno ili uz angažiranje vanjskih sudionika (npr. CERT-EU).

                     (10)

                     Ta unutarnja pravila trebala bi se primjenjivati na postupke obrade koji se provode prije pokretanja gore navedenih postupaka, tijekom tih postupaka i tijekom praćenja rezultata tih postupaka. Također bi trebala uključivati pomoć i suradnju koju EMCDDA pruža nacionalnim tijelima i međunarodnim organizacijama izvan svojih administrativnih istraga.

                     (11)

                     U slučajevima u kojima se primjenjuju ta interna pravila EMCDDA mora osigurati opravdanja u kojima objašnjava zašto su ograničenja strogo potrebna i razmjerna u demokratskom društvu i poštovati suštinu temeljnih prava i sloboda.

                     (12)

                     U tom okviru EMCDDA dužan je u najvećoj mogućoj mjeri poštovati temeljna prava ispitanika tijekom gore navedenih postupaka, posebno onih koji se odnose na pravo na pružanje informacija, pristup i ispravak, pravo na brisanje, ograničenje obrade, pravo na obavješćivanje ispitanika o povredi osobnih podataka ili povjerljivost komunikacije kako je utvrđeno Uredbom (EU) 2018/1725.

                     (13)

                     Međutim, EMCDDA može biti obvezan ograničiti informacije ispitaniku čiji se podatci obrađuju i prava drugih subjekata podataka radi zaštite, posebno vlastitih istraga, istraga i postupaka drugih javnih tijela, kao i prava drugih osoba povezanih s njegovim istragama ili drugim postupcima.

                     (14)

                     Stoga EMCDDA može ograničiti informacije u svrhu zaštite istrage te temeljnih prava i sloboda drugih ispitanika.

                     (15)

                     EMCDDA bi povremeno trebao pratiti primjenjuju li se uvjeti kojima se opravdava ograničenje i ukinuti ograničenje ako se oni više ne primjenjuju.

                     (16)

                     Voditelj obrade trebao bi obavijestiti službenika za zaštitu podataka u trenutku odgode i tijekom revizija,

               DONIO JE OVU ODLUKU:

            Članak 1.
            Predmet i područje primjene

               1.   U ovoj se Odluci utvrđuju pravila koja se odnose na uvjete pod kojima EMCDDA u okviru svojih postupaka utvrđenih u stavku 2. može ograničiti primjenu prava iz članaka od 14. do 21., 35. i 36. kao i članka 4., u skladu s člankom 25. Uredbe (EU) 2018/1725.

               2.   U okviru upravnog djelovanja EMCDDA-a ova se Odluka primjenjuje na postupke obrade osobnih podataka koje EMCDDA provodi u svrhe izvršavanja administrativnih istraga, disciplinskih postupaka, preliminarnih aktivnosti u vezi sa slučajevima potencijalnih nepravilnosti prijavljenih OLAF-u, obrade slučajeva zviždanja, (formalnih i neformalnih) postupaka u slučajevima uznemiravanja, obrade unutarnjih i vanjskih pritužbi, unutarnjih revizija, istraga koje provodi službenik za zaštitu podataka u skladu s člankom 45. stavkom 2. Uredbe (EU) 2018/1725 i internih sigurnosnih istraga (u području informacijske tehnologije) ili uz angažiranje vanjskih sudionika (npr. CERT-EU)..

               3.   Predmetne kategorije podataka su pouzdani podatci („objektivni” podatci kao što su identifikacijski podatci, podatci za kontakt, profesionalni podatci, administrativne pojedinosti, podatci primljeni iz određenih izvora, elektronička komunikacija i podatci o prometu) ili nepouzdani podatci („subjektivni” podatci koji se odnose na predmet, kao što su obrazloženje, podatci o ponašanju, procjene, podatci o uspješnosti i ponašanju i podatci koji se odnose na predmet postupka, aktivnost ili se u vezi s njima iznose).

               4.   Ako EMCDDA obavlja svoje dužnosti u odnosu na prava ispitanika u skladu s Uredbom (EU) 2018/1725, dužan je razmotriti primjenjuje li se bilo koje izuzeće utvrđeno tom Uredbom.

               5.   U skladu s uvjetima navedenima u ovoj Odluci, ograničenja se mogu primjenjivati na sljedeća prava: pružanje informacija ispitanicima, pravo na pristup, ispravak, brisanje, ograničenje obrade, obavješćivanje ispitanika o povredi osobnih podataka ili povjerljivost komunikacije.

            Članak 2.
            Pojedinosti o voditelju obrade i zaštitnim mjerama

               1.   Zaštitne mjere za izbjegavanje povreda podataka, odavanja ili neovlaštenog otkrivanja podataka su sljedeće:

                           (a)

                           papirnati dokumenti čuvaju se u zaštićenim ormarima i dostupni su samo ovlaštenom osoblju;

                           (b)

                           svi elektronički podatci pohranjuju se u sigurnu IT aplikaciju u skladu sa sigurnosnim standardima EMCDDA-a, kao i u posebne elektroničke mape koje su dostupne samo ovlaštenom osoblju. Odgovarajuće razine pristupa odobravaju se na pojedinačnoj osnovi;

                           (c)

                           baza podataka mora biti zaštićena lozinkom u okviru sustava jednostruke prijave i automatski se povezati s korisničkim ID-om i lozinkom. Zamjena korisnika strogo je zabranjena. E-evidencije čuvaju se na sigurnom mjestu kako bi se zaštitila povjerljivost i privatnost podataka koje sadrže;

                           (d)

                           sve osobe koje imaju pristup podatcima obvezuju se na povjerljivost.

               2.   Voditelj obrade je EMCDDA, kojeg predstavlja njezin direktor koji može delegirati funkciju voditelja obrade. Ispitanici će biti obaviješteni o delegiranom voditelju obrade putem obavijesti o zaštiti podataka ili evidencija objavljenih na mrežnom mjestu ili intranetu EMCDDA-a.

               3.   Razdoblje zadržavanja osobnih podataka iz članka 1. stavka 3. trajat će najdulje onoliko koliko je potrebno i prikladno za svrhu u koju se podatci obrađuju. U svakom slučaju, neće biti dulje od razdoblja zadržavanja navedenog u obavijestima o zaštiti podataka, izjavama o privatnosti ili evidencijama iz članka 5. stavka 1.

               4.   Ako EMCDDA razmatra primjenu ograničenja, ocjenjuje se rizik za prava i slobode ispitanika, posebno u odnosu na rizik za prava i slobode drugih ispitanika i rizik ukidanja učinka istraga ili postupaka EMCDDA-a, primjerice uništavanjem dokaza. Rizici za prava i slobode ispitanika prvenstveno se odnose, ali nisu ograničeni na, rizike ugleda i rizike za pravo na obranu i pravo na saslušanje.

            Članak 3.
            Ograničenja

               1.   Svako ograničenje primjenjuje isključivo EMCDDA radi zaštite:

                           (a)

                           sprečavanja, istrage, otkrivanja ili progona kaznenih djela ili izvršavanja kaznenopravnih sankcija, uključujući zaštitu od prijetnji javnoj sigurnosti i njihovo sprečavanje;

                           (b)

                           drugih važnih ciljeva od općeg javnog interesa Unije ili države članice, posebno ciljeva zajedničke vanjske i sigurnosne politike Unije ili važnog gospodarskog ili financijskog interesa Unije ili države članice, uključujući monetarna, proračunska i porezna pitanja, javno zdravstvo i socijalnu sigurnost;

                           (c)

                           unutarnje sigurnosti institucija i tijela Unije, uključujući njihove elektroničke komunikacijske mreže;

                           (d)

                           neovisnosti pravosuđa i sudskih postupaka;

                           (e)

                           sprečavanja, istrage, otkrivanja i progona kršenja etičkih načela za regulirane struke;

                           (f)

                           funkcije praćenja, inspekcije ili regulatorne funkcije koja je, barem povremeno, povezana s izvršavanjem službenih ovlasti u slučajevima iz točaka od (a) do (c);

                           (g)

                           ispitanika ili prava i sloboda drugih.

               2.   Kao posebna primjena svrha opisanih u stavku 1., EMCDDA može primjenjivati ograničenja u vezi s osobnim podatcima razmijenjenima sa službama Komisije ili drugim institucijama, tijelima, agencijama i uredima Unije, nadležnim tijelima država članica, država izvan EU-a ili međunarodnim organizacijama, u sljedećim okolnostima:

                           (a)

                           ako službe Komisije ili druge institucije, tijela, agencije i uredi Unije mogu ograničiti ostvarivanje tih prava i obveza na temelju drugih akata predviđenih člankom 25. Uredbe (EU) 2018/1725 ili u skladu s poglavljem IX. te Uredbe ili s aktima o osnivanju drugih institucija, tijela, agencija i ureda Unije;

                           (b)

                           ako nadležna tijela država članica mogu ograničiti ostvarivanje tih prava i obveza na temelju akata navedenih u članku 23. Uredbe (EU) 2016/679 Europskog parlamenta i Vijeća (3) ili na temelju nacionalnih mjera kojima se prenose članak 13. stavak 3., članak 15. stavak 3. ili članak 16. stavak 3. Direktive (EU) 2016/680 Europskog parlamenta i Vijeća (4);

                           (c)

                           ako bi ostvarivanje tih prava i obveza moglo ugroziti suradnju EMCDDA-a sa zemljama izvan EU-a ili međunarodnim organizacijama pri obavljanju njegovih zadaća.

                     Prije primjene ograničenja u okolnostima iz točaka (a) i (b) prvog podstavka, EMCDDA se savjetuje s odgovarajućim službama Komisije, institucijama, tijelima, agencijama, uredima Unije ili nadležnim tijelima država članica, osim ako je EMCDDA-u jasno da je primjena ograničenja predviđena jednim od akata navedenih u tim točkama.

               3.   Svako ograničenje mora biti nužno i razmjerno, uzimajući u obzir rizike za prava i slobode subjekata ispitanika te poštovati suštinu temeljnih prava i sloboda u demokratskom društvu.

               4.   Ako se razmatra primjena ograničenja, izvodi se ispitivanje nužnosti i proporcionalnosti na temelju postojećih pravila. Dokumentira se putem interne bilješke o procjeni u svrhu odgovornosti za svaki pojedinačni slučaj.

               5.   Ograničenja se ukidaju čim okolnosti koje ih opravdavaju prestanu. Konkretno, kada se smatra da ostvarivanje ograničenog prava više ne bi poništilo učinak nametnutog ograničenja ili negativno utjecalo na prava ili slobode drugih ispitanika.

            Članak 4.
            Preispitivanje koje provodi službenik za zaštitu podataka

               1.   EMCDDA je dužan bez nepotrebnog odgađanja obavijestiti EMCDDA-ovog službenika za zaštitu podataka (DPO) svaki put kada voditelj obrade ograniči primjenu prava ispitanika ili proširi ograničenje u skladu s ovom Odlukom. Voditelj obrade osigurava službeniku za zaštitu podataka pristup evidenciji koja sadržava procjenu nužnosti i proporcionalnosti ograničenja i dokumentira angažiranje službenika za zaštitu podataka u različitim postupcima.

               2.   Službenik za zaštitu podataka može od voditelja obrade pisanim putem zatražiti preispitivanje primjene ograničenja. Voditelj obrade dužan je pisanim putem obavijestiti službenika za zaštitu podataka o ishodu traženog preispitivanja.

               3.   Voditelj obrade dužan je obavijestiti službenika za zaštitu podataka o ukidanju ograničenja.

            Članak 5.
            Pružanje informacija ispitaniku

               1.   U propisno opravdanim slučajevima i pod uvjetima propisanima u ovoj odluci, voditelj obrade može ograničiti pravo na informacije u kontekstu sljedećih postupaka obrade:

                           (a)

                           provedbe administrativnih istraga i disciplinskih postupaka;

                           (b)

                           preliminarnih aktivnosti povezanih sa slučajevima potencijalnih nepravilnosti prijavljenih OLAF-u;

                           (c)

                           postupaka zviždanja;

                           (d)

                           (službenih i neslužbenih) postupaka u slučajevima uznemiravanja;

                           (e)

                           obrade unutarnjih i vanjskih pritužbi;

                           (f)

                           unutarnjih revizija;

                           (g)

                           istraga koje provodi službenik za zaštitu podataka u skladu s člankom 45. stavkom 2. Uredbe (EU) 2018/1725;

                           (h)

                           sigurnosnih istraga (u području informacijske tehnologije) koje se obrađuju interno ili uz angažiranje vanjskih sudionika (npr. CERT-EU).

                     EMCDDA je u obavijesti o zaštiti podataka, izjavama o privatnosti ili evidenciji u smislu članka 31. Uredbe (EU) 2018/1725, objavljenima na njegovom mrežnom mjestu ili na intranetu, kojima se ispitanike obavještava o njihovim pravima u okviru određenog postupka, dužan pružiti informacije koje se odnose na moguće ograničenje tih prava. Informacije obuhvaćaju prava koja mogu biti ograničena, razloge i moguće trajanje.

               2.   Ne dovodeći u pitanje odredbe stavka 3., EMCDDA također pojedinačno obavještava, ako je to razmjerno, sve ispitanike koji se smatraju osobama na koje se odnosi određeni postupak obrade, o njihovim pravima u vezi s postojećim ili budućim ograničenjima bez nepotrebnog odgađanja i u pisanom obliku.

               3.   Ako EMCDDA u cijelosti ili djelomično ograniči pružanje informacija ispitanicima iz stavka 2., dužan je evidentirati razloge za ograničenje, pravnu osnovu u skladu s člankom 3. ove Odluke, uključujući procjenu nužnosti i proporcionalnosti ograničenja.
               Evidencija i, ako je primjenjivo, dokumenti koji sadrže temeljne činjenične i pravne elemente moraju se registrirati. Daju se na uvid Europskom nadzorniku za zaštitu podataka na njegov zahtjev.

               4.   Ograničenje iz stavka 3. i dalje se primjenjuje sve dok razlozi koji ga opravdavaju i dalje postoje.
               Ako razlozi za ograničenje više ne postoje, EMCDDA dostavlja ispitaniku informacije o glavnim razlozima na kojima se temelji primjena ograničenja. EMCDDA je istodobno obvezan obavijestiti ispitanika o mogućnosti podnošenja pritužbe Europskom nadzorniku za zaštitu podataka u bilo kojem trenutku ili traženja pravnog lijeka pred Sudom Europske unije.
               EMCDDA preispituje primjenu ograničenja svakih šest mjeseci od njegovog donošenja i pri zatvaranju relevantnog ispitivanja, postupka ili istrage. Nakon toga voditelj obrade svakih šest mjeseci nadzire potrebu za zadržavanjem bilo kakvih ograničenja.

            Članak 6.
            Pravo pristupa ispitanika

               1.   U propisno opravdanim slučajevima i pod uvjetima propisanima u ovoj odluci, voditelj obrade može ograničiti pravo na pristup u kontekstu sljedećih postupaka obrade, ako je to potrebno i prikladno:

                           (a)

                           izvršavanje administrativnih istraga i disciplinskih postupaka;

                           (b)

                           preliminarne aktivnosti povezane sa slučajevima potencijalnih nepravilnosti prijavljenih OLAF-u;

                           (c)

                           postupci zviždanja;

                           (d)

                           (službeni i neslužbeni) postupci u slučajevima uznemiravanja;

                           (e)

                           obrada unutarnjih i vanjskih pritužbi;

                           (f)

                           unutarnje revizije;

                           (g)

                           istrage koje provodi službenik za zaštitu podataka u skladu s člankom 45. stavkom 2. Uredbe (EU) 2018/1725;

                           (h)

                           sigurnosne istrage (u području informacijskih tehnologija) koje se obrađuju interno ili uz angažiranje vanjskih sudionika (npr. CERT-EU).

                     Ako ispitanici zahtijevaju pristup svojim osobnim podatcima koji se obrađuju u kontekstu jednog ili više posebnih slučajeva ili određenom postupku obrade, u skladu s člankom 17. Uredbe (EU) 2018/1725 EMCDDA ograničava svoju procjenu zahtjeva samo na takve osobne podatke.

               2.   Ako EMCDDA u cijelosti ili djelomično ograniči pravo na pristup iz članka 17. Uredbe (EU) 2018/1725, dužan je poduzeti sljedeće korake:

                           (a)

                           obavijestiti dotičnog ispitanika u svojem odgovoru na zahtjev o primijenjenom ograničenju i o glavnim razlozima za ograničenje, te o mogućnosti podnošenja pritužbe Europskom nadzorniku za zaštitu podataka ili traženja pravnog lijeka pred Sudom Europske unije;

                           (b)

                           dokumentirati u internoj procjeni razloge za ograničenje, uključujući procjenu nužnosti i proporcionalnosti ograničenja i njegovo trajanje.

                     Pružanje informacija iz točke (a) može se odgoditi, izostaviti ili odbiti ako bi se time poništio učinak ograničenja u skladu s člankom 25. stavkom 8. Uredbe (EU) 2018/1725.
               EMCDDA preispituje primjenu ograničenja svakih šest mjeseci od njegova donošenja i pri zatvaranju relevantne istrage. Nakon toga voditelj obrade svakih šest mjeseci nadzire potrebu za zadržavanjem bilo kakvih ograničenja.

               3.   Evidencija i, ako je primjenjivo, dokumenti koji sadrže temeljne činjenične i pravne elemente moraju se registrirati. Daju se na uvid Europskom nadzorniku za zaštitu podataka na njegov zahtjev.

            Članak 7.
            Pravo na ispravak, brisanje i ograničavanje obrade

               1.   U propisno opravdanim slučajevima i pod uvjetima propisanima u ovoj odluci, voditelj obrade može ograničiti pravo na ispravak, brisanje i ograničenje u kontekstu sljedećih postupaka obrade, ako je to potrebno i prikladno:

                           (a)

                           izvršavanja administrativnih istraga i disciplinskih postupaka;

                           (b)

                           preliminarnih aktivnosti povezanih sa slučajevima potencijalnih nepravilnosti prijavljenih OLAF-u;

                           (c)

                           postupaka zviždanja;

                           (d)

                           (službenih i neslužbenih) postupaka u slučajevima uznemiravanja;

                           (e)

                           obrade unutarnjih i vanjskih pritužbi;

                           (f)

                           unutarnjih revizija;

                           (g)

                           istraga koje provodi službenik za zaštitu podataka u skladu s člankom 45. stavkom 2. Uredbe (EU) 2018/1725;

                           (h)

                           sigurnosnih istraga (u području informacijske tehnologije) koje se obrađuju interno ili uz angažiranje vanjskih sudionika (npr. CERT-EU).

               2.   Ako EMCDDA u cijelosti ili djelomično ograniči primjenu prava na ispravak, brisanje i ograničenje obrade iz članka 18., članka 19. stavka 1. i članka 20. stavka 1. Uredbe (EU) 2018/1725, poduzima korake utvrđene u članku 6. stavku 2. ove Odluke i registrira evidenciju u skladu s člankom 6. stavkom 3. Uredbe.

            Članak 8.
            Obavješćivanje ispitanika o povredi osobnih podataka i povjerljivost elektroničke komunikacije

               1.   U propisno opravdanim slučajevima i pod uvjetima propisanima u ovoj odluci, voditelj obrade može ograničiti pravo na obavješćivanje o povredi osobnih podataka u kontekstu sljedećih postupaka obrade, ako je to potrebno i prikladno:

                           (a)

                           izvršavanja administrativnih istraga i disciplinskih postupaka;

                           (b)

                           preliminarnih aktivnosti povezanih sa slučajevima potencijalnih nepravilnosti prijavljenih OLAF-u;

                           (c)

                           postupaka zviždanja;

                           (d)

                           (službenih i neslužbenih) postupaka u slučajevima uznemiravanja;

                           (e)

                           obrade unutarnjih i vanjskih pritužbi;

                           (f)

                           unutarnjih revizija;

                           (g)

                           istraga koje provodi službenik za zaštitu podataka u skladu s člankom 45. stavkom 2. Uredbe (EU) 2018/1725;

                           (h)

                           sigurnosnih istraga (u području informacijske tehnologije) koje se obrađuju interno ili uz angažiranje vanjskih sudionika (npr. CERT-EU).

               2.   U propisno opravdanim slučajevima i pod uvjetima navedenima u ovoj odluci, voditelj obrade može ograničiti pravo na povjerljivost elektroničke komunikacije u kontekstu sljedećih postupaka obrade, ako je to potrebno i prikladno:

                           (a)

                           izvršavanja administrativnih istraga i disciplinskih postupaka;

                           (b)

                           preliminarnih aktivnosti povezanih sa slučajevima potencijalnih nepravilnosti prijavljenih OLAF-u;

                           (c)

                           postupaka zviždanja;

                           (d)

                           službenih postupaka u slučajevima uznemiravanja;

                           (e)

                           obrade unutarnjih i vanjskih pritužbi;

                           (f)

                           sigurnosnih istraga koje se obrađuju interno ili uz angažiranje vanjskih sudionika (npr. CERT-EU).

               3.   Ako EMCDDA ograniči obavješćivanje ispitanika o povredi osobnih podataka ili povjerljivost elektroničke komunikacije iz članaka 35. i 36. Uredbe (EU) 2018/1725, dužan je evidentirati i registrirati razloge za ograničenje u skladu s člankom 5. stavkom 3. ove odluke. Primjenjuje se članak 5. stavak 4. ove Odluke.

            Članak 9.
            Stupanje na snagu
            Ova Odluka stupa na snagu dan nakon njene objave u Službenom listu Europske unije.

            Sastavljeno u Lisabonu 28. lipnja 2019.

                  Za Upravni odbor

                  Predsjednica

               Laura D’ARRIGO

            (1)  SL L 295, 21.11.2018., str. 39.

            (2)  SL L 376, 27.12.2006., str. 1.

            (3)  Uredba (EU) 2016/679 Europskog parlamenta i Vijeća od 27. travnja 2016. o zaštiti pojedinaca u vezi s obradom osobnih podataka i o slobodnom kretanju takvih podataka te o stavljanju izvan snage Direktive 95/46/EZ (Opća uredba o zaštiti podataka)(SL L 119, 4.5.2016., str. 1.).

            (4)  Direktiva (EU) 2016/680 Europskog parlamenta i Vijeća od 27. travnja 2016. o zaštiti pojedinaca u vezi s obradom osobnih podataka od strane nadležnih tijela u svrhe sprečavanja, istrage, otkrivanja ili progona kaznenih djela ili izvršavanja kaznenih sankcija i o slobodnom kretanju takvih podataka te o stavljanju izvan snage Okvirne odluke Vijeća 2008/977/PUP (SL L 119, 4.5.2016., str. 89.).


Odluka Komisije od 20/11/2019 u kojoj se određuje koncentracija kompatibilna sa zajedničkim tržištem (Predmet br. COMP/M.9531 - ASSICURAZIONI GENERALI / SEGURADORAS UNIDAS / ADVANCECARE) în temeiul Regulamentului (EZ) nr. 139/2004 al Consiliului (Vjerodostojan je samo tekst na engleskom jeziku)


Odluka Komisije od 09/01/2020 u kojoj se određuje koncentracija kompatibilna sa zajedničkim tržištem (Predmet br. COMP/M.9636 - AMERICAN SECURITIES / LINDSAY GOLDBERG / AECOM MANAGEMENT SERVICES) în temeiul Regulamentului (EZ) nr. 139/2004 al Consiliului (Vjerodostojan je samo tekst na engleskom jeziku)


Odluka Komisije od 09/01/2020 u kojoj se određuje koncentracija kompatibilna sa zajedničkim tržištem (Predmet br. COMP/M.9667 - BLACKROCK GROUP / RAFFLES / KELLAS GROUP) în temeiul Regulamentului (EZ) nr. 139/2004 al Consiliului (Vjerodostojan je samo tekst na engleskom jeziku)


title: Odluka (EU) 2020/33 Europskog parlamenta i Vijeća od 15. siječnja 2020. o pružanju daljnje makrofinancijske pomoći Hašemitskoj Kraljevini Jordanu

text:
                  17.1.2020

                  HR

                  Službeni list Europske unije

                  L 14/1

         ODLUKA (EU) 2020/33 EUROPSKOG PARLAMENTA I VIJEĆA
         od 15. siječnja 2020.
         o pružanju daljnje makrofinancijske pomoći Hašemitskoj Kraljevini Jordanu
         EUROPSKI PARLAMENT I VIJEĆE EUROPSKE UNIJE,
         uzimajući u obzir Ugovor o funkcioniranju Europske unije, a posebno njegov članak 212. stavak 2.,
         uzimajući u obzir prijedlog Europske komisije,
         nakon prosljeđivanja nacrta zakonodavnog akta nacionalnim parlamentima,
         u skladu s redovnim zakonodavnim postupkom (1),
         budući da:

                     (1)

                     Odnosi između Unije i Hašemitske Kraljevine Jordana („Jordan”) razvijaju se u okviru europske politike susjedstva. Jordan je 24. studenoga 1997. potpisao Euromediteranski sporazum o pridruživanju između Europskih zajednica i njihovih država članica, s jedne strane, i Hašemitske Kraljevine Jordana, s druge strane (2) („Sporazum o pridruživanju”), koji je stupio na snagu 1. svibnja 2002. Na temelju Sporazuma o pridruživanju Unija i Jordan postupno su uspostavili područje slobodne trgovine tijekom prijelaznog razdoblja od 12 godina. Osim toga, 2007. stupio je na snagu i Sporazum u obliku razmjene pisama između Europske zajednice i Hašemitske Kraljevine Jordana o uzajamnim mjerama liberalizacije i izmjeni Sporazuma o pridruživanju EZ - Jordan te o zamjeni priloga I., II., III. i IV. te protokola 1. i 2. uz taj sporazum (3). Godine 2010. između Unije i Jordana dogovoren je napredni status partnerstva čime su područja suradnje proširena. Protokol između Europske unije i Hašemitske Kraljevine Jordana o uspostavljanju mehanizma za rješavanje sporova primjenjivog na sporove prema trgovinskim odredbama Euromediteranskog sporazuma o pridruživanju između Europskih zajednica i njihovih država članica, s jedne strane, i Hašemitske Kraljevine Jordana, s druge strane (4) parafiran je u prosincu 2009., a stupio je na snagu 1. srpnja 2011. Bilateralni politički dijalog i gospodarska suradnja dodatno su razvijeni u okviru Sporazuma o pridruživanju, Prioriteta partnerstva EU–Jordan i okvira za jedinstvenu potporu donesenog za razdoblje 2017.–2020.

                     (2)

                     Od 2011. Jordan je pokrenuo niz političkih reformi za jačanje parlamentarne demokracije i vladavine prava. Osnovani su Ustavni sud i Neovisno izborno povjerenstvo, a jordanski parlament donio je niz važnih zakona, uključujući Izborni zakon i Zakon o političkim strankama te zakone o decentralizaciji i općinama. Osim toga, donesena su zakonodavna poboljšanja u pogledu neovisnosti pravosuđa i prava žena.

                     (3)

                     Gospodarstvo Jordana znatno je pogođeno dugotrajnim nemirima u regiji, posebno u susjednom Iraku i Siriji. Ti su regionalni nemiri negativno utjecali na vanjske prihode te opteretili javne financije. Turizam i priljevi od izravnih stranih ulaganja pretrpjeli su negativne posljedice, a trgovački putovi dugo su ostali blokirani. Neovisno o tome, pritok prirodnog plina iz Egipta bio je u poremećaju nekoliko godina, zbog čega se javila potreba za nabavom energije iz alternativnih izvora po višoj cijeni. Osim toga, na jordansko gospodarstvo utjecao je veliki priljev sirijskih izbjeglica, koji je povećao pritisak na fiskalni položaj Jordana, javne usluge i infrastrukturu.

                     (4)

                     U kolovozu 2016. jordanske vlasti i Međunarodni monetarni fond (MMF) dogovorili su drugi program gospodarske prilagodbe koji se podupire iz trogodišnjeg proširenog instrumenta za financiranje (EFF) u iznosu od 723 milijuna USD, a koji je uslijedio nakon trogodišnjeg stand-by aranžmana u iznosu od 2 000 milijuna USD koji je trajao od 2012. do 2015. U svibnju 2019. program EFF-a produljen je do ožujka 2020.

                     (5)

                     U prosincu 2016. Unija je donijela drugi program makrofinancijske pomoći (5) u iznosu od 200 milijuna EUR u obliku zajma, kao odgovor na zahtjev Jordana iz ožujka 2016. i nakon završetka prvog programa makrofinancijske pomoći u iznosu od 180 milijuna EUR provedenog u 2015. Drugi program makrofinancijske pomoći bio je nastavak predanosti istaknutoj na konferenciji „Potpora Siriji i regiji”, održanoj u Londonu 4. veljače 2016., na kojoj je Unija obećala financijsku potporu u iznosu od 2 390 milijuna EUR u razdoblju 2016.–2017. zemljama koje je najviše pogodila izbjeglička kriza, uključujući Jordan. Memorandum o razumijevanju u kojemu se definiraju uvjeti politike povezani s drugim programom makrofinancijske pomoći stupio je na snagu 19. rujna 2017. Prvi obrok drugog programa makrofinancijske pomoći isplaćen je 17. listopada 2017., a drugi 21. lipnja 2019., nakon provedbe dogovorenih mjera politike.

                     (6)

                     Odluka (EU) 2016/2371 uključivala je Zajedničku izjavu Europskog parlamenta, Vijeća i Komisije u kojoj se Komisija, s obzirom na fiskalne izazove i izvanredne okolnosti s kojima se Jordan suočava kao rezultat udomljavanja velikog broja Sirijaca (1,3 milijuna prema jordanskim vlastima), obvezala da će, ako je prikladno, podnijeti novi prijedlog za proširenje i povećanje makrofinancijske pomoći Jordanu nakon uspješnog zaključenja drugog programa makrofinancijske pomoći i pod uvjetom da budu zadovoljeni uobičajeni preduvjeti za tu vrstu pomoći, uključujući ažuriranu procjenu vanjskih potreba Jordana za financiranjem koju provodi Komisija.

                     (7)

                     Između 2017.i 2019., dugotrajna regionalna nestabilnost, velika izloženost fluktuaciji cijena nafte i porast troškova zaduživanja za tržišta u nastajanju globalno su i dalje opterećivala jordansko gospodarstvo. Zbog toga se gospodarski rast ponovo usporio, nezaposlenost se značajno povećala, smanjilo se ubiranje poreznih prihoda i pojavile su se nove potrebe za fiskalnim i vanjskim financiranjem.

                     (8)

                     U toj teškoj situaciji, Unija i međunarodna zajednica ponovno su u nekoliko daljnjih navrata potvrdile obvezu pružanja potpore Jordanu, posebno tijekom briselske konferencije o potpori budućnosti Sirije i regije u travnju 2017., u okviru Vijeća za pridruživanje EU-a i Jordana u srpnju 2017. te na drugoj briselskoj konferenciji o potpori budućnosti Sirije i regije u travnju 2018. Na konferenciji „Londonska inicijativa”, koja je održana u veljači 2019., i na trećoj briselskoj konferenciji održanoj u ožujku 2019., međunarodna i regionalna donatorska zajednica, uključujući Uniju, ponovno je potvrdila svoje namjere da podupre napore Jordana u očuvanju makroekonomske stabilnosti i povećanju izgleda za rast.

                     (9)

                     Unija je od početka sirijske krize 2011. Jordanu stavila na raspolaganje više od 2 100 milijuna EUR u okviru različitih instrumenata, uključujući 380 milijuna EUR u okviru dva programa makrofinancijske pomoći, kako bi pomogla zemlji da očuva gospodarsku stabilnost, održi političke i gospodarske reforme i zadovolji svoje humanitarne, razvojne i sigurnosne potrebe. Pored toga, Europska investicijska banka izdvojila je za Jordan oko 486 milijuna EUR projektnih zajmova.

                     (10)

                     S obzirom na još uvijek tešku gospodarsku situaciju i prognoze, Jordan je u srpnju 2019. od Unije zatražio dodatnu makrofinancijsku pomoć.

                     (11)

                     Nakon uspješnog završetka drugog preispitivanja programa MMF-a 6. svibnja 2019., MMF i Jordan započeli su razgovore o narednom programu MMF-a nakon ožujka 2020., kada se očekuje da će aranžman u okviru proširenog instrumenta za financiranje biti dovršen.

                     (12)

                     Budući da je Jordan zemlja obuhvaćena europskom politikom susjedstva, trebalo bi se smatrati da ispunjava uvjete za primanje makrofinancijske pomoći Unije.

                     (13)

                     Makrofinancijska pomoć Unije trebala bi biti izvanredan financijski instrument za nevezanu i nenamjensku potporu platne bilance, kojom se žele riješiti neposredne potrebe korisnika za vanjskim financiranjem te bi trebala podržati provedbu programa politike koji sadržava snažne mjere neposredne prilagodbe i strukturne reforme za kratkoročno poboljšanje stanja platne bilance.

                     (14)

                     S obzirom na to da u platnoj bilanci Jordana još postoji preostali manjak u financiranju koji premašuje sredstva koja su osigurali MMF i ostale multilateralne institucije, smatra se da je makrofinancijska pomoć Unije Jordanu, s obzirom na trenutačne iznimne okolnosti, prikladan odgovor na zahtjev Jordana upućen Uniji za potporu njegovoj gospodarskoj stabilizaciji, u kombinaciji s programom MMF-a. Makrofinancijska pomoć Unije pomogla bi gospodarskoj stabilizaciji i planu strukturnih reformi Jordana, nadopunjavajući sredstva stavljena na raspolaganje u okviru financijskog sporazuma s MMF-om.

                     (15)

                     Cilj makrofinancijske pomoći Unije trebao bi biti pružanje potpore ponovnom uspostavljanju održivog stanja vanjskog financiranja Jordana i time pružanje potpore njegovu gospodarskom i društvenom razvoju.

                     (16)

                     Određivanje iznosa makrofinancijske pomoći Unije temelji se na sveobuhvatnoj kvantitativnoj procjeni preostalih potreba Jordana za vanjskim financiranjem te se pritom uzima u obzir kapacitet Jordana da se financira vlastitim sredstvima, a pogotovo iz međunarodnih rezervi koja su mu na raspolaganju. Makrofinancijska pomoć Unije trebala bi nadopunjavati programe i sredstva koja osiguravaju MMF i Svjetska banka. Pri određivanju iznosa pomoći u obzir se uzimaju i očekivani financijski doprinosi bilateralnih i multilateralnih donatora te potreba za osiguranjem pravedne raspodjele tereta između Unije i drugih donatora, kao i već postojeća primjena drugih instrumenata Unije za vanjsko financiranje u Jordanu te dodana vrijednost sveukupnog angažmana Unije.

                     (17)

                     Komisija bi trebala osigurati pravnu i stvarnu usklađenost makrofinancijske pomoći Unije s ključnim načelima i ciljevima u različitim područjima vanjskog djelovanja, s mjerama poduzetima u tim područjima i s ostalim relevantnim politikama Unije.

                     (18)

                     Makrofinancijskom pomoći Unije trebalo bi podupirati vanjsku politiku Unije prema Jordanu. Službe Komisije i Europska služba za vanjsko djelovanje (ESVD) trebale bi blisko surađivati tijekom aktivnosti makrofinancijske pomoći kako bi osigurale usklađenost vanjske politike Unije i njezinu dosljednost.

                     (19)

                     Makrofinancijskom pomoći Unije trebalo bi podupirati predanost Jordana zajedničkim vrijednostima koje dijeli s Unijom, uključujući demokraciju, vladavinu prava, dobro upravljanje, poštovanje ljudskih prava, održivi razvoj i smanjenje siromaštva kao i njegovu predanost načelima otvorene, uređene i poštene trgovine.

                     (20)

                     Kao preduvjet za odobravanje makrofinancijske pomoći Unije Jordan bi trebao poštovati djelotvorne demokratske mehanizme, uključujući višestranački parlamentarni sustav, i vladavinu prava, te jamčiti poštovanje ljudskih prava. Osim toga, specifični ciljevi makrofinancijske pomoći Unije trebali bi jačati učinkovitost, transparentnost i odgovornost sustava upravljanja javnim financijama u Jordanu te promicati strukturne reforme kojima su ciljevi potpora održivog i uključivog rasta, stvaranje radnih mjesta i fiskalna konsolidacija. Komisija i ESVD trebali bi redovito pratiti ispunjavanje preduvjeta i postizanje specifičnih ciljeva makrofinancijske pomoći Unije.

                     (21)

                     Kako bi se osigurala učinkovita zaštita financijskih interesa Unije povezanih s makrofinancijskom pomoći Unije, Jordan bi trebao usvojiti odgovarajuće mjere vezane za sprečavanje i borbu protiv prijevare, korupcije i svih drugih nepravilnosti u vezi s tom pomoći. Nadalje, sporazum o zajmu koji se treba sklopiti između Komisije i jordanskih tijela trebao bi sadržavati odredbe kojima se Europski ured za borbu protiv prijevara (OLAF) ovlašćuje provoditi istrage, uključujući provjere i inspekcije na terenu u skladu s odredbama i postupcima utvrđenim u Uredbi (EU, Euratom) br. 883/2013 Europskog parlamenta i Vijeća (6) i Uredbi Vijeća (Euratom, EZ) br. 2185/96 (7), a Komisija i Revizorski sud provoditi revizije tijekom i nakon razdoblja raspoloživosti makrofinancijske pomoći Unije.

                     (22)

                     Isplatom makrofinancijske pomoći Unije ne dovode se u pitanje ovlasti Europskog parlamenta i Vijeća kao proračunskog tijela.

                     (23)

                     Iznosi rezervacija koji su potrebni za makrofinancijsku pomoć Unije trebali bi biti usklađeni s proračunskim odobrenim sredstvima predviđenima višegodišnjim financijskim okvirom.

                     (24)

                     Makrofinancijskom pomoći Unije trebala bi upravljati Komisija. Kako bi se osiguralo da Europski parlament i Vijeće mogu pratiti provedbu ove Odluke, Komisija bi ih trebala redovito obavješćivati o razvoju događaja u pogledu te pomoći i dostavljati im relevantne dokumente.

                     (25)

                     Radi osiguranja jedinstvenih uvjeta za provedbu ove Odluke provedbene ovlasti trebalo bi dodijeliti Komisiji. Te bi ovlasti trebalo izvršavati u skladu s Uredbom (EU) br. 182/2011 Europskog parlamenta i Vijeća (8).

                     (26)

                     Makrofinancijska pomoć Unije trebala bi podlijegati uvjetima ekonomske politike koje treba utvrditi u memorandumu o razumijevanju. Radi osiguranja jedinstvenih uvjeta provedbe te radi učinkovitosti, Komisija bi trebala biti ovlaštena pregovarati o tim uvjetima s jordanskim vlastima uz nadzor odbora predstavnika država članica u skladu s Uredbom (EU) br. 182/2011. Na temelju Uredbe (EU) br. 182/2011, savjetodavni bi se postupak u pravilu trebao primjenjivati u svim slučajevima osim kada je u toj uredbi predviđeno drukčije. S obzirom na mogući važan učinak pomoći veće od 90 milijuna EUR, za operacije koji prelaze taj prag primjereno je primijeniti postupak ispitivanja kako je određen u Uredbi (EU) br. 182/2011. S obzirom na iznos makrofinancijske pomoći Unije Jordanu, postupak ispitivanja trebao bi se primjenjivati na donošenje memoranduma o razumijevanju te na smanjenje, suspenziju ili ukidanje te pomoći,

               DONIJELI SU OVU ODLUKU:

            Članak 1.

               1.   Unija Jordanu stavlja na raspolaganje makrofinancijsku pomoć u maksimalnom iznosu od 500 milijuna EUR („makrofinancijska pomoć Unije”) s ciljem pružanja potpore gospodarskoj stabilizaciji i programu opsežnih reformi u Jordanu. Tom se pomoći doprinosi potrebama pokrivanja platne bilance Jordana, koje su utvrđene u programu MMF-a.

               2.   Puni iznos makrofinancijske pomoći Unije pruža se Jordanu u obliku zajmova. Komisija je ovlaštena u ime Unije pozajmiti potrebna sredstva na tržištima kapitala ili od financijskih institucija i dodijeliti ih Jordanu u obliku zajma. Prosječno dospijeće zajma iznosi najviše 15 godina.

               3.   Isplatom makrofinancijske pomoći Unije upravlja Komisija u skladu sa sporazumima ili dogovorima postignutima između MMF-a i Jordana te s glavnim načelima i ciljevima gospodarskih reformi navedenih u Sporazumu o pridruživanju između EU-a i Jordana.
               Komisija redovito obavješćuje Europski parlament i Vijeće o razvoju događaja povezanih s makrofinancijskom pomoći Unije, uključujući isplate te pomoći, i pravovremeno dostavlja tim institucijama relevantne dokumente.

               4.   Makrofinancijska pomoć Unije stavlja se na raspolaganje na razdoblje od dvije i pol godine počevši od prvog dana nakon stupanja na snagu Memoranduma o razumijevanju iz članka 3. stavka 1.

               5.   Ako se potrebe Jordana za financiranjem tijekom razdoblja isplate makrofinancijske pomoći Unije znatno smanje u usporedbi s prvotnim predviđanjima, Komisija, postupajući u skladu s člankom 7. stavkom 2., smanjuje iznos pomoći ili tu pomoć suspendira ili ukida.

            Članak 2.

               1.   Kao preduvjet za odobravanje makrofinancijske pomoći Unije, Jordan mora poštovati djelotvorne demokratske mehanizme, uključujući višestranački parlamentarni sustav i vladavinu prava, te jamčiti poštovanje ljudskih prava.

               2.   Komisija i ESVD prate ispunjavanje preduvjeta utvrđenog u stavku 1. tijekom cijelog trajanja makrofinancijske pomoći Unije.

               3.   Stavci 1. i 2. primjenjuju se u skladu s Odlukom Vijeća 2010/427/EU (9).

            Članak 3.

               1.   Komisija se u skladu s člankom 7. stavkom 2. dogovara s jordanskim vlastima jasno određene uvjete ekonomske politike i financijske uvjete, s naglaskom na strukturne reforme i dobre javne financije, kojima treba podlijegati makrofinancijska pomoć Unije. Ti uvjeti ekonomske politike i financijski uvjeti utvrđuju se u memorandumu o razumijevanju („memorandum o razumijevanju”) u kojem se navodi rok za ispunjenje tih uvjeta. Uvjeti ekonomske politike i financijski uvjeti utvrđeni u memorandumu o razumijevanju moraju biti u skladu sa sporazumima ili dogovorima iz članka 1. stavka 3., uključujući programe makroekonomske prilagodbe i strukturnih reformi koje je Jordan proveo uz potporu MMF-a.

               2.   Cilj uvjeta iz stavka 1. posebno je jačanje učinkovitosti, transparentnosti i odgovornosti u sustavu upravljanja javnim financijama u Jordanu, uključujući i u pogledu korištenja makrofinancijske pomoći Unije. Pri određivanju mjera politike također se na odgovarajući način uzimaju u obzir napredak u području uzajamnog otvaranja tržišta, razvoj uređene i pravedne trgovine, kao i drugi prioriteti u kontekstu vanjske politike Unije. Komisija redovito prati napredak u ostvarenju tih ciljeva.

               3.   Pojedinosti o financijskim uvjetima makrofinancijske pomoći Unije utvrđuju se u sporazumu o zajmu koji trebaju sklopiti Komisija i jordanske vlasti („sporazum o zajmu”).

               4.   Komisija redovito provjerava jesu li uvjeti iz članka 4. stavka 3. i dalje ispunjeni, kao i jesu li ekonomske politike Jordana u skladu s ciljevima makrofinancijske pomoći Unije. Komisija pritom blisko surađuje s MMF-om i Svjetskom bankom i, prema potrebi, s Europskim parlamentom i Vijećem.

            Članak 4.

               1.   Podložno uvjetima iz stavka 3., Komisija stavlja na raspolaganje makrofinancijsku pomoć Unije u tri obroka zajma. Iznos svakog od tih obroka utvrđuje se u Memorandumu o razumijevanju.

               2.   Za iznose makrofinancijske pomoći Unije formiraju se, prema potrebi, rezervacije, u skladu s Uredbom Vijeća (EZ, Euratom) br. 480/2009 (10).

               3.   Komisija odlučuje o isplati obrokâ podložno ispunjenju svih sljedećih uvjeta:

                           (a)

                           preduvjet utvrđen u članku 2. stavku 1.;

                           (b)

                           stalni zadovoljavajući rezultati provedbe programa politike koji sadržava snažne mjere prilagodbe i mjere strukturne reforme potpomognute nepreventivnim kreditnim aranžmanom s MMF-om; i

                           (c)

                           zadovoljavajuća provedba uvjeta ekonomske politike i financijskih uvjeta dogovorenih u Memorandumu o razumijevanju.

                     Drugi se obrok u načelu isplaćuje najranije tri mjeseca nakon isplate prvog obroka. Treći se obrok u načelu isplaćuje najranije tri mjeseca nakon isplate drugog obroka.

               4.   Ako uvjeti iz stavka 3. prvog podstavka nisu ispunjeni, Komisija privremeno suspendira ili ukida isplatu makrofinancijske pomoći Unije. U takvim slučajevima Komisija obavješćuje Europski parlament i Vijeće o razlozima te suspenzije ili ukidanja.

               5.   Makrofinancijska pomoć Unije isplaćuje se Središnjoj banci Jordana. Podložno odredbama koje se trebaju dogovoriti u memorandumu o razumijevanju, uključujući potvrdu preostalih potreba za proračunskim financiranjem, sredstva Unije mogu se prenijeti jordanskom ministarstvu financija kao krajnjem korisniku.

            Članak 5.

               1.   Operacije uzimanja i davanja zajmova povezane s makrofinancijskom pomoći Unije izvršavaju se u eurima s istim datumom valute i ne smiju uključivati Uniju u promjene dospijeća niti je smiju izložiti bilo kakvom valutnom ili kamatnom riziku ili bilo kakvom drugom komercijalnom riziku.

               2.   Ako okolnosti to dopuštaju i ako Jordan to zatraži, Komisija može poduzeti potrebne korake kako bi osigurala da se u uvjete zajma uključi odredba o prijevremenoj otplati i da se ona podudara s odgovarajućom odredbom uvjeta za operacije uzimanje zajma.

               3.   Ako okolnosti dopuštaju poboljšanje kamatne stope na zajam i ako Jordan to zatraži, Komisija može odlučiti refinancirati cijelo prvotno zaduživanje ili jedan njegov dio, ili može restrukturirati odgovarajuće financijske uvjete. Poslovi refinanciranja ili restrukturiranja provode se u skladu sa stavcima 1. i 4. i ne smiju imati za posljedicu produženje dospijeća dotičnog zaduživanja ili povećanje iznosa glavnice nepodmirene na dan refinanciranja ili restrukturiranja.

               4.   Sve troškove koji su nastali za Uniju, a koji se odnose na operacije uzimanja i davanja zajmova u skladu s ovom Odlukom, snosi Jordan.

               5.   Komisija obavješćuje Europski parlament i Vijeće o razvoju događaja u vezi s poslovima iz stavaka 2. i 3.

            Članak 6.

               1.   Makrofinancijska pomoć Unije provodi se u skladu s Uredbom (EU, Euratom) 2018/1046 Europskog parlamenta i Vijeća (11).

               2.   Makrofinancijska pomoć Unije provodi se u okviru izravnog upravljanja.

               3.   Sporazum o zajmu sadržava odredbe kojima se:

                           (a)

                           osigurava da Jordan redovito provjerava jesu li financijska sredstva pružena iz općeg proračuna Unije ispravno upotrijebljena, poduzima odgovarajuće mjere radi sprečavanja nepravilnosti i prijevara te, prema potrebi, pokreće pravne postupke radi osiguravanja povrata svih sredstava isplaćenih na temelju ove Odluke koja nisu ispravno upotrijebljena;

                           (b)

                           osigurava zaštita financijskih interesa Unije, osobito predviđanjem posebnih mjera u vezi sa sprečavanjem i suzbijanjem prijevare, korupcije i svih drugih nepravilnosti koje utječu na makrofinancijsku pomoć Unije, u skladu s Uredbom Vijeća (EZ, Euratom) br. 2988/95 (12), Uredbom (Euratom, EZ) br. 2185/96 te Uredbom (EU, Euratom) br. 883/2013. U tu je svrhu OLAF izričito ovlašten provoditi istrage, uključujući posebno provjere i inspekcije na terenu, uključujući digitalne forenzičke operacije i razgovore;

                           (c)

                           Komisiju (OLAF) ili njezine predstavnike izričito ovlašćuje za provedbu provjera, uključujući provjere i inspekcije na terenu;

                           (d)

                           Komisiju i Revizorski sud izričito ovlašćuje za provođenje revizija tijekom i nakon razdoblja raspoloživosti makrofinancijske pomoći Unije, uključujući revizije dokumentacije te revizije na terenu, poput operativnih procjena;

                           (e)

                           osigurava da Unija ostvaruje pravo na prijevremenu otplatu zajma ako se utvrdi, u vezi s upravljanjem makrofinancijskom pomoći Unije, da je Jordan sudjelovao u bilo kojoj radnji prijevare ili korupcije ili u nekoj drugoj nezakonitoj aktivnosti koja ugrožava financijske interese Unije;

                           (f)

                           osigurava da sve troškove koji su nastali za Uniju u vezi s operacijama uzimanja i davanja zajmova u okviru ove Odluke snosi Jordan.

               4.   Prije provedbe makrofinancijske pomoći Unije Komisija s pomoću operativne procjene ocjenjuje kvalitetu jordanskih financijskih propisa, administrativne postupke te mehanizme unutarnje i vanjske kontrole koji su relevantni za takvu pomoć.

            Članak 7.

               1.   Komisiji pomaže Odbor. Navedeni odbor je odbor u smislu Uredbe (EU) br. 182/2011.

               2.   Pri upućivanju na ovaj stavak primjenjuje se članak 5. Uredbe (EU) br. 182/2011.

            Članak 8.

               1.   Komisija do 30. lipnja svake godine Europskom parlamentu i Vijeću podnosi izvješće o provedbi ove Odluke u prethodnoj godini, zajedno s ocjenom te provedbe. U tom izvješću se:

                           (a)

                           ocjenjuje napredak u provedbi makrofinancijske pomoći Unije;

                           (b)

                           procjenjuju gospodarsko stanje i izgledi Jordana, kao i napredak u provedbi mjera politike iz članka 3. stavka 1.;

                           (c)

                           navodi poveznica između uvjeta ekonomske politike utvrđenih u memorandumu o razumijevanju, trenutačne gospodarske i fiskalne uspješnosti Jordana te odluka Komisije o isplati obroka makrofinancijske pomoći Unije.

               2.   Najkasnije dvije godine nakon isteka razdoblja raspoloživosti iz članka 1. stavka 4. Komisija dostavlja Europskom parlamentu i Vijeću izvješće o ex post evaluaciji u kojem se procjenjuju rezultati i učinkovitost isplaćene makrofinancijske pomoći Unije te opseg u kojemu se njome doprinijelo ciljevima pomoći.

            Članak 9.
            Ova Odluka stupa na snagu trećeg dana od dana objave u Službenom listu Europske unije.

            Sastavljeno u Strasbourgu 15. siječnja 2020.

                  Za Europski parlament

                  Predsjednik

               D.M. SASSOLI

                  Za Vijeće

                  Predsjednik

               N. BRNJAC

            (1)  Stajalište Europskog parlamenta od 17. prosinca 2019. (još nije objavljeno u Službenom listu) i Odluka Vijeća od 19. prosinca 2019.

            (2)  SL L 129, 15.5.2002., str. 3.

            (3)  SL L 41, 13.2.2006., str. 3.

            (4)  SL L 177, 6.7.2011., str. 3.

            (5)  Odluka (EU) 2016/2371 Europskog parlamenta i Vijeća od 14. prosinca 2016. o pružanju daljnje makrofinancijske pomoći Hašemitskoj Kraljevini Jordanu (SL L 352, 23.12.2016., str. 18.).

            (6)  Uredba (EU, Euratom) br. 883/2013 Europskog parlamenta i Vijeća od 11. rujna 2013. o istragama koje provodi Europski ured za borbu protiv prijevara (OLAF) i stavljanju izvan snage Uredbe (EZ) br. 1073/1999 Europskog parlamenta i Vijeća te Uredbe Vijeća (Euratom) br. 1074/1999 (SL L 248, 18.9.2013., str. 1.).

            (7)  Uredba Vijeća (Euratom, EZ) br. 2185/96 od 11. studenoga 1996. o provjerama i inspekcijama na terenu koje provodi Komisija s ciljem zaštite financijskih interesa Europskih zajednica od prijevara i ostalih nepravilnosti (SL L 292, 15.11.1996., str. 2).

            (8)  Uredba (EU) br. 182/2011 Europskog parlamenta i Vijeća od 16. veljače 2011. o utvrđivanju pravila i općih načela u vezi s mehanizmima nadzora država članica nad izvršavanjem provedbenih ovlasti Komisije (SL L 55, 28.2.2011., str. 13.).

            (9)  Odluka Vijeća 2010/427/EU od 26. srpnja 2010. o utvrđivanju ustroja i rada Europske službe za vanjsko djelovanje (SL L 201, 3.8.2010., str. 30.).

            (10)  Uredba Vijeća (EZ, Euratom) br. 480/2009 od 25. svibnja 2009. o osnivanju Jamstvenog fonda za vanjska djelovanja (SL L 145, 10.6.2009., str. 10.).

            (11)  Uredba (EU, Euratom) 2018/1046 Europskog parlamenta i Vijeća od 18. srpnja 2018. o financijskim pravilima koja se primjenjuju na opći proračun Unije, o izmjeni uredaba (EU) br. 1296/2013, (EU) br. 1301/2013, (EU) br. 1303/2013, (EU) br. 1304/2013, (EU) br. 1309/2013, (EU) br. 1316/2013, (EU) br. 223/2014, (EU) br. 283/2014 i Odluke br. 541/2014/EU te o stavljanju izvan snage Uredbe (EU, Euratom) br. 966/2012 (SL L 193, 30.7.2018., str. 1.).

            (12)  Uredba Vijeća (EZ, Euratom) br. 2988/95 od 18. prosinca 1995. o zaštiti financijskih interesa Europskih zajednica (SL L 312, 23.12.1995., str. 1.).


title: Odluka Vijeća (EU) 2020/244 od 20. siječnja 2020. o sklapanju, u ime Unije, Sporazuma o pojačanom partnerstvu i suradnji između Europske unije i njezinih država članica, s jedne strane, i Republike Kazahstana, s druge strane

text:
                  25.2.2020

                  HR

                  Službeni list Europske unije

                  L 52/1

         ODLUKA VIJEĆA (EU) 2020/244
         od 20. siječnja 2020.
         o sklapanju, u ime Unije, Sporazuma o pojačanom partnerstvu i suradnji između Europske unije i njezinih država članica, s jedne strane, i Republike Kazahstana, s druge strane
         VIJEĆE EUROPSKE UNIJE,
         uzimajući u obzir Ugovor o Europskoj uniji, a posebno njegov članak 37. i članak 31. stavak 1.,
         uzimajući u obzir Ugovor o funkcioniranju Europske unije, a posebno njegov članak 91., članak 100. stavak 2. te članke 207. i 209. u vezi s člankom 218. stavkom 6. točkom (a) i člankom 218. stavkom 8. drugim podstavkom,
         uzimajući u obzir zajednički prijedlog Europske komisije i Visokog predstavnika Unije za vanjske poslove i sigurnosnu politiku,
         uzimajući u obzir suglasnost Europskog parlamenta (1),
         budući da:

                     (1)

                     U skladu s Odlukom Vijeća (EU) 2016/123 (2), Sporazum o pojačanom partnerstvu i suradnji između Europske unije i njezinih država članica, s jedne strane, i Republike Kazahstana, s druge strane („Sporazum”), potpisan je 21. prosinca 2015., podložno njegovu kasnijem sklapanju.

                     (2)

                     Sporazum je važan korak prema većem političkom i gospodarskom sudjelovanju Unije u srednjoj Aziji. Jačanjem političkog dijaloga i poboljšavanjem suradnje u nizu područja Sporazum će poslužiti kao temelj za djelotvorniju bilateralnu suradnju s Republikom Kazahstanom.

                     (3)

                     Sporazum bi trebalo odobriti,

               DONIJELO JE OVU ODLUKU:

            Članak 1.
            Sporazum o pojačanom partnerstvu i suradnji između Europske unije i njezinih država članica, s jedne strane, i Republike Kazahstana, s druge strane, odobrava se u ime Unije (3).

            Članak 2.
            Predsjednik Vijeća određuje jednu ili više osoba ovlaštenih za slanje, u ime Unije, obavijesti predviđene u članku 281. stavku 1. Sporazuma, kako bi se izrazila suglasnost Unije da bude obvezana Sporazumom (4).

            Članak 3.
            Ova Odluka stupa na snagu na dan donošenja.

            Sastavljeno u Bruxellesu 20. siječnja 2020.

                  Za Vijeće

                  Predsjednik

               J. BORRELL FONTELLES

            (1)  Suglasnost od 12. prosinca 2017. (još nije objavljeno u Službenom listu).

            (2)  Odluka Vijeća (EU) 2016/123 od 26. listopada 2015. o potpisivanju, u ime Europske unije, i privremenoj primjeni Sporazuma o pojačanom partnerstvu i suradnji između Europske unije i njezinih država članica, s jedne strane, i Republike Kazahstana, s druge strane (SL L 29, 4.2.2016., str. 1.).

            (3)  Sporazum je objavljen u SL L 29, 4.2.2016., str. 3., zajedno s odlukom o potpisivanju.

            (4)  Glavno tajništvo Vijeća objavit će datum stupanja na snagu Sporazuma u Službenom listu Europske unije.


title: Odluka Vijeća (ZVSP) 2020/249 od 25. veljače 2020. o izmjeni Odluke (ZVSP) 2018/903 o produljenju mandata posebnog predstavnika Europske unije u Kosovu (Ovim se nazivom ne dovode u pitanje stajališta o statusu te je on u skladu s RVSUN-om 1244 (1999) i mišljenjem Međunarodnog suda o proglašenju neovisnosti Kosova.)

text:
                  26.2.2020

                  HR

                  Službeni list Europske unije

                  LI 54/1

         ODLUKA VIJEĆA (ZVSP) 2020/249
         od 25. veljače 2020.
         o izmjeni Odluke (ZVSP) 2018/903 o produljenju mandata posebnog predstavnika Europske unije u Kosovu (*)

         VIJEĆE EUROPSKE UNIJE,
         uzimajući u obzir Ugovor o Europskoj uniji, a posebno njegov članak 33. i članak 31. stavak 2.,
         uzimajući u obzir prijedlog Visokog predstavnika Unije za vanjske poslove i sigurnosnu politiku,
         budući da:

                     (1)

                     Vijeće je 4. kolovoza 2016. donijelo Odluku (ZVSP) 2016/1338 (1) o produljenju mandata posebnog predstavnika Europske unije (PPEU) u Kosovu* i imenovanju gđe Nataliye APOSTOLOVE PPEU-om u Kosovu.

                     (2)

                     Vijeće je 25. lipnja 2018. donijelo Odluku (ZVSP) 2018/903 (2) o produljenju mandata PPEU-a u Kosovu*. Mandat PPEU-a istječe 29. veljače 2020.

                     (3)

                     Mandat PPEU-a u Kosovu trebalo bi produljiti za dodatno razdoblje od šest mjeseci te bi trebalo utvrditi novi financijski referentni iznos za razdoblje od 1. ožujka 2020. do 31. kolovoza 2020.

                     (4)

                     PPEU u Kosovu provodit će mandat u kontekstu situacije koja se može pogoršati i koja bi mogla ugroziti ostvarenje ciljeva vanjskog djelovanja Unije kako su određeni u članku 21. Ugovora,

               DONIJELO JE OVU ODLUKU:

            Članak 1.
            Odluka (ZVSP) 2018/903 mijenja se kako slijedi:

                        1.

                        članak 1. zamjenjuje se sljedećim:

                           „Članak 1.
                           Posebni predstavnik Europske unije
                           Mandat gđe Nataliye APOSTOLOVE kao posebne predstavnice Europske unije (PPEU) za Kosovo produljuje se do 31. kolovoza 2020. Vijeće može odlučiti da mandat PPEU-a završi ranije, na temelju procjene Političkog i sigurnosnog odbora (PSO) i prijedloga Visokog predstavnika Unije za vanjske poslove i sigurnosnu politiku (VP).”;

                        2.

                        u članku 5. stavku 1. dodaje se sljedeći podstavak:
                        „Financijski referentni iznos namijenjen pokrivanju rashoda povezanih s mandatom PPEU‐a za razdoblje od 1. ožujka 2020. do 31. kolovoza 2020. iznosi 1 650 000 EUR.”;

                        3.

                        u članku 14. dodaje se sljedeći podstavak:
                        „Posljednje sveobuhvatno izvješće o provedbi mandata PPEU-a podnosi se do 15. lipnja 2020.”.

            Članak 2.
            Ova Odluka stupa na snagu na dan donošenja. Primjenjuje se od 1. ožujka 2020.

            Sastavljeno u Bruxellesu 25. veljače 2020.

                  Za Vijeće

                  Predsjednica

               A. METELKO-ZGOMBIĆ

            (*)  Ovim se nazivom ne dovode u pitanje stajališta o statusu te je on u skladu s RVSUN-om 1244 (1999) i mišljenjem Međunarodnog suda o proglašenju neovisnosti Kosova.

            (1)  Odluka Vijeća (ZVSP) 2016/1338 od 4. kolovoza 2016. o izmjeni Odluke (ZVSP) 2015/2052 o produljenju mandata posebnog predstavnika Europske unije na Kosovu (SL L 212, 5.8.2016., str. 109.).

            (2)  Odluka Vijeća (ZVSP) 2018/903 od 25. lipnja 2018. o produljenju mandata posebnog predstavnika Europske unije u Kosovu (SL L 161, 26.6.2018., str. 7.).


title: Odluka Vijeća (ZVSP) 2020/250 od 25. veljače 2020. o izmjeni Odluke (ZVSP) 2018/1248 o imenovanju posebnog predstavnika Europske unije za bliskoistočni mirovni proces

text:
                  26.2.2020

                  HR

                  Službeni list Europske unije

                  LI 54/3

         ODLUKA VIJEĆA (ZVSP) 2020/250
         od 25. veljače 2020.
         o izmjeni Odluke (ZVSP) 2018/1248 o imenovanju posebnog predstavnika Europske unije za bliskoistočni mirovni proces
         VIJEĆE EUROPSKE UNIJE,
         uzimajući u obzir Ugovor o Europskoj uniji, a posebno njegov članak 33. i članak 31. stavak 2.,
         uzimajući u obzir prijedlog Visokog predstavnika Unije za vanjske poslove i sigurnosnu politiku,
         budući da:

                     (1)

                     Vijeće je 18. rujna 2018. donijelo Odluku (ZVSP) 2018/1248 (1) o imenovanju gđe Susanne TERSTAL posebnom predstavnicom Europske unije (PPEU) za bliskoistočni mirovni proces. Mandat PPEU-a istječe 29. veljače 2020.

                     (2)

                     Mandat PPEU-a za bliskoistočni mirovni proces trebalo bi produljiti za dodatno razdoblje od 12 mjeseci te bi trebalo utvrditi novi financijski referentni iznos za razdoblje od 1. ožujka 2020. do 28. veljače 2021.

                     (3)

                     PPEU za bliskoistočni mirovni proces provodit će mandat u kontekstu situacije koja se može pogoršati i koja bi mogla ugroziti ostvarenje ciljeva vanjskog djelovanja Unije kako su određeni u članku 21. Ugovora,

               DONIJELO JE OVU ODLUKU:

            Članak 1.
            Odluka (ZVSP) 2018/1248 mijenja se kako slijedi:

                        1.

                        članak 1. zamjenjuje se sljedećim:

                           „Članak 1.
                           Posebni predstavnik Europske unije
                           Mandat gđe Susanne TERSTAL kao posebne predstavnice Europske unije (PPEU) za bliskoistočni mirovni proces produljuje se do 28. veljače 2021. Vijeće može odlučiti da mandat PPEU-a završi ranije, na temelju procjene Političkog i sigurnosnog odbora (PSO) i prijedloga Visokog predstavnika Unije za vanjske poslove i sigurnosnu politiku (VP).”;

                        2.

                        u članku 5. stavku 1. dodaje se sljedeći podstavak:
                        „Financijski referentni iznos namijenjen pokrivanju rashoda povezanih s mandatom PPEU‐a za razdoblje od 1. ožujka 2020. do 28. veljače 2021. iznosi 1 182 524,33 EUR.”;

                        3.

                        u članku 14.. dodaje se sljedeći stavak:
                        „Posljednje sveobuhvatno izvješće o provedbi mandata PPEU-a podnosi se do 30. studenoga 2020.”.

            Članak 2.
            Ova Odluka stupa na snagu na dan donošenja. Primjenjuje se od 1. ožujka 2020.

            Sastavljeno u Bruxellesu 25. veljače 2020.

                  Za Vijeće

                  Predsjednica

               A. METELKO-ZGOMBIĆ

            (1)  Odluka Vijeća (ZVSP) 2018/1248 od 18. rujna 2018. o imenovanju posebnog predstavnika Europske unije za bliskoistočni mirovni proces (SL L 235, 19.9.2018., str. 9.).


title: Odluka (EU) 2020/263 Europskog parlamenta i Vijeća od 15. siječnja 2020. o računalnoj obradi kretanja i nadzora trošarinske robe (preinaka)

text:
                  27.2.2020

                  HR

                  Službeni list Europske unije

                  L 58/43

         ODLUKA (EU) 2020/263 EUROPSKOG PARLAMENTA I VIJEĆA
         od 15. siječnja 2020.
         o računalnoj obradi kretanja i nadzora trošarinske robe
         (preinaka)
         EUROPSKI PARLAMENT I VIJEĆE EUROPSKE UNIJE,
         uzimajući u obzir Ugovor o funkcioniranju Europske unije, a posebno njegov članak 114. stavak 1.,
         uzimajući u obzir prijedlog Europske komisije,
         nakon prosljeđivanja nacrta zakonodavnog akta nacionalnim parlamentima,
         uzimajući u obzir mišljenje Europskoga gospodarskog i socijalnog odbora (1),
         u skladu s redovnim zakonodavnim postupkom (2),
         budući da:

                     (1)

                     Potreban je veći broj izmjena Odluke br. 1152/2003/EZ Europskog parlamenta i Vijeća (3). Radi jasnoće tu bi odluku trebalo preinačiti.

                     (2)

                     Direktiva Vijeća (EU) 2020/262 (4) predviđa da robu koja se u sustavu odgode plaćanja trošarine kreće između državnih područja država članica treba pratiti dokument koji je ispunio pošiljatelj.

                     (3)

                     Uredbom Komisije (EZ) br. 684/2009 (5) utvrđuje se struktura i sadržaj pratećeg dokumenta iz Direktive (EU) 2020/262 i postupak za njegovu primjenu.

                     (4)

                     Kako bi se poboljšale provjere i pojednostavilo kretanje trošarinske robe unutar Unije, Odlukom br. 1152/2003/EZ uspostavljen je računalni sustav.

                     (5)

                     Potrebno je i dalje održavati i razvijati računalni sustav za praćenje kretanja trošarinske robe kako bi se državama članicama omogućilo dobivanje informacije o takvom kretanju u stvarnom vremenu i provođenje potrebnih ručnih i automatiziranih provjera, uključujući provjere za vrijeme kretanja trošarinske robe u smislu poglavlja IV. i V. Direktive (EU) 2020/262 i poglavlja IV. Uredbe Vijeća (EU) br. 389/2012 (6).

                     (6)

                     Izmjena, proširenje i rad računalnog sustava trebalo bi omogućiti kretanje trošarinske robe unutar Unije u sustavu odgode plaćanja trošarine, kao i kretanje trošarinske robe koja je već puštena u potrošnju na državnom području jedne države članice i otpremljena na državno područje druge države članice radi isporuke u komercijalne svrhe.

                     (7)

                     Izmjena i proširenje računalnog sustava služi ubrzanju aspekata unutarnjeg tržišta u vezi s kretanjem trošarinske robe. Svi fiskalni aspekti koji se odnose na kretanje trošarinske robe trebali bi se razmatrati u okviru izmjena Direktive (EU) 2020/262 ili Uredbe (EU) br. 389/2012. Ova Odluka ne dovodi u pitanje pravnu osnovu bilo kojih budućih izmjena Direktive (EU) 2020/262 ili Uredbe (EU) br. 389/2012.

                     (8)

                     Potrebno je definirati podjelu između sastavnica računalnog sustava koje su sastavnice Unije i onih koje nisu sastavnice Unije kao i odgovarajuće dužnosti Komisije i država članica s obzirom na razvoj i uspostavu sustava. Komisija bi u tom kontekstu i uz pomoć odgovarajućeg odbora trebala imati glavnu ulogu u koordinaciji i organizaciji sustava te upravljanja njime.

                     (9)

                     Radi osiguranja jedinstvenih uvjeta za provedbu mjera potrebnih za izmjenu, proširenje i rad računalnog sustava, provedbene ovlasti trebalo bi dodijeliti Komisiji. Te bi ovlasti trebalo izvršavati u skladu s Uredbom (EU) br. 182/2011 Europskog parlamenta i Vijeća (7).

                     (10)

                     Trebalo bi izvršiti pripreme za evaluaciju provedbe računalnog sustava za praćenje trošarinske robe.

                     (11)

                     Prije nego što novo proširenje računalnog sustava počne s radom, a s obzirom na dosadašnje probleme, Komisija bi, u suradnji s državama članicama i uzimajući u obzir stajališta relevantnih sektora gospodarskih djelatnosti, trebala istražiti jesu li još uvijek prikladni dosadašnji sustavi koji se temelje na papiru.

                     (12)

                     Troškove računalnog sustava trebale bi dijeliti Unija i države članice.

                     (13)

                     Zbog veličine i složenosti računalnog sustava potrebno je da i Unija i države članice osiguraju ljudski kadar i financijska sredstva za razvoj i uspostavu sustava. Države članice trebale bi u razvoju nacionalnih sastavnica primijeniti načela utvrđena za vladine elektroničke sustave te bi se prema gospodarskim subjektima trebale odnositi na isti način kao u drugim područjima gdje su računalni sustavi već uspostavljeni. Posebno bi trebale dopustiti gospodarskim subjektima, s naglaskom na malim i srednjim poduzećima aktivnima u ovom sektoru, da koriste nacionalne sastavnice po najnižim mogućim cijenama te bi trebale promicati sve mjere namijenjene očuvanju njihove konkurentnosti.

                     (14)

                     S obzirom na to da cilj ove Odluke, to jest osiguravanje temelja za upravljanje daljnjim automatizacijama postupaka utvrđenih zakonodavstvom Unije o trošarinama, ne mogu dostatno ostvariti države članice, nego se zbog osiguravanja pravilnog funkcioniranja unutarnjeg tržišta on na bolji način može ostvariti na razini Unije, Unija može donijeti mjere u skladu s načelom supsidijarnosti utvrđenim u članku 5. Ugovora o funkcioniranju Europske unije. U skladu s načelom proporcionalnosti utvrđenim u tom članku, ova Odluka ne prelazi ono što je potrebno za ostvarivanje tog cilja,

               DONIJELI SU OVU ODLUKU:

            Članak 1.

               1.   Ovom se Odlukom predviđa upravljanje izmjenom, proširenjem i radom računalnog sustava korištenog za kretanje i nadzor trošarinske robe iz članka 1. stavka 1. Direktive (EU) 2020/262 („računalni sustav”).

               2.   Računalni sustav namijenjen je za:

                           (a)

                           omogućavanje elektroničkog prijenosa administrativnih dokumenata predviđenih Direktivom (EU) 2020/262 i Uredbom (EU) br. 389/2012 i poboljšanje provjera;

                           (b)

                           poboljšanje funkcioniranja unutarnjeg tržišta pojednostavnjenjem kretanja trošarinske robe unutar Unije te omogućavanjem državama članicama praćenja tijeka kretanja u stvarnom vremenu i izvršavanja nužnih provjera kada je to potrebno.

            Članak 2.
            Aktivnosti vezane uz proširenje računalnog sustava počinju do 10. veljače 2021.

            Članak 3.

               1.   Računalni sustav sastoji se od sastavnica Unije i sastavnica koje nisu sastavnice Unije.

               2.   Komisija osigurava da se u radu na sastavnicama računalnog sustava koje su sastavnice Unije detaljna pozornost posveti što većem ponovnom korištenju postojećih sustava i osiguravanju da je računalni sustav kompatibilan s drugim relevantnim računalnim sustavima Komisije i država članica, s ciljem stvaranja integriranog skupa računalnih sustava za nadzor kretanja trošarinske robe unutar Unije i kretanja trošarinske robe i robe koja podliježe drugim porezima i davanjima, a koja dolazi iz trećih zemalja ili odlazi u njih.

               3.   Sastavnice računalnog sustava koje su sastavnice Unije su zajedničke specifikacije, tehnički proizvodi, usluge Zajedničke komunikacijske mreže/sučelja mreže zajedničkih sustava i usluge koordiniranja koje koriste sve države članice, isključujući bilo koje vrste ili posebne karakteristike bilo koje takve usluge namijenjene zadovoljavanju nacionalnih potreba.

               4.   Sastavnice računalnog sustava koje nisu sastavnice Unije su nacionalne specifikacije, nacionalne baze podataka koje čine dio računalnog sustava, mrežne veze između sastavnica Unije i sastavnica koje nisu sastavnice Unije, te bilo koji softver ili oprema koje država članica smatra potrebnima za osiguravanje potpunog korištenja računalnog sustava u cjelokupnoj svojoj administraciji.

            Članak 4.

               1.   Komisija koordinira izmjenu, proširenje i rad sastavnica računalnog sustava koje su sastavnice Unije, kao i onih koje nisu sastavnice Unije, i to posebno:

                           (a)

                           infrastrukturu i alate potrebne za osiguravanje unutarnjih poveznica i sveukupne interoperabilnosti računalnog sustava;

                           (b)

                           razvoj sigurnosne politike najvišeg mogućeg standarda, kako bi se spriječio neovlašteni pristup podatcima i jamčio integritet računalnog sustava;

                           (c)

                           instrumente za iskorištavanje podataka u borbi protiv prijevare.

               2.   Kako bi se postigli ciljevi iz stavka 1., Komisija sklapa potrebne ugovore o izmjeni i proširenju sastavnica računalnog sustava koje su sastavnice Unije i, u suradnji s državama članicama koje se sastaju unutar Odbora iz članka 7. stavka 1., sastavlja glavni plan i planove upravljanja koji su potrebni za izmjenu, proširenje i rad računalnog sustava.
               U glavnom planu i planovima upravljanja navode se početne i redovite zadaće koje moraju provesti Komisija i svaka država članica. U planovima upravljanja navode se datumi završetka radova za zadaće koje su potrebne za izvršenje svakog projekta koji je naveden u glavnom planu.

            Članak 5.

               1.   Države članice dovršavaju početne i redovite zadaće koje su im povjerene do datuma koji je naveden u planovima upravljanja iz članka 4. stavka 2.
               One izvješćuju Komisiju o rezultatima svake zadaće i o datumu njezina završetka. Komisija o tome izvješćuje Odbor iz članka 7. stavka 1.

               2.   Države članice ne poduzimaju radnje vezane uz izmjenu, proširenje ili rad računalnog sustava koje bi mogle utjecati na njegove unutarnje poveznice i cjelokupnu interoperabilnost ili njegovo funkcioniranje kao cjeline.
               Bilo koje mjere koje država članica želi poduzeti, a koje bi mogle utjecati na unutarnje poveznice računalnog sustava i cjelokupnu interoperabilnost ili na njegovo funkcioniranje kao cjeline, moguće je poduzeti uz prethodnu suglasnost Komisije.

               3.   Države članice Komisiju redovito izvješćuju o svim mjerama koje su poduzele kako bi omogućile vlastitoj administraciji da u potpunosti iskoristi računalni sustav. Komisija o tome izvješćuje Odbor iz članka 7. stavka 1.

            Članak 6.
            Komisija donosi provedbene akte kojima se utvrđuju mjere potrebne za izmjenu, proširenje i rad računalnog sustava u pogledu pitanja iz članka 4. stavka 1. i članka 5. stavka 2. drugog podstavka. Ti se provedbeni akti donose u skladu s postupkom ispitivanja iz članka 7. stavka 2. Ti provedbeni akti ne utječu na odredbe Unije u vezi s ubiranjem i nadzorom neizravnih poreza ili administrativnom suradnjom i međusobnom pomoći u pitanjima neizravnog oporezivanja.

            Članak 7.

               1.   Komisiji pomaže Odbor za trošarine. Navedeni odbor je odbor u smislu Uredbe (EU) br. 182/2011.

               2.   Pri upućivanju na ovaj stavak primjenjuje se članak 5. Uredbe (EU) br. 182/2011.

            Članak 8.

               1.   Komisija provjerava izvršavaju li se mjere koje se financiraju iz općeg proračuna Europske unije pravilno i u skladu s odredbama ove Odluke.
               U suradnji s državama članicama koje se sastaju unutar Odbora iz članka 7. stavka 1. ona redovito prati različite razvojne faze i faze uspostave računalnog sustava s ciljem utvrđivanja ispunjenja postavljenih ciljeva i izdavanja smjernica o tome kako povećati učinkovitost aktivnosti koje su uključene u provedbu računalnog sustava.

               2.   Komisija do 10. veljače 2025. i svakih pet godina nakon toga podnosi izvješće Europskom parlamentu i Vijeću o provedbi i radu računalnog sustava.
               U izvješću se, među ostalim, navode metode i kriteriji koje je potrebno koristiti u kasnijoj evaluaciji funkcioniranja računalnog sustava.

            Članak 9.
            O razvoju i uspostavi računalnog sustava Komisija izvješćuje zemlje koje su podnijele zahtjev za članstvo u Uniji te one, ako žele, mogu sudjelovati u testiranjima koja se trebaju obaviti.

            Članak 10.

               1.   Troškovi izmjene i proširenja računalnog sustava dijele se između Unije i država članica u skladu sa stavcima 2. i 3.

               2.   Unija snosi troškove dizajna, nabave, postavljanja i održavanja sastavnica računalnog sustava koje su sastavnice Unije i tekuće operativne troškove sastavnica Unije koje su postavljene u prostorijama Komisije ili u prostorijama podugovaratelja kojeg je odredila Komisija.

               3.   Države članice snose troškove izmjene, proširenja i rada sastavnica računalnog sustava koje nisu sastavnice Unije, kao i tekuće operativne troškove sastavnica Unije koje su postavljene u njihovim prostorijama ili u prostorijama podugovaratelja kojeg je odredila dotična država članica.

            Članak 11.

               1.   Godišnja odobrena sredstva, uključujući namjenska odobrena sredstva za korištenje i rad računalnog sustava nakon provedbenog razdoblja, odobrava proračunsko tijelo u granicama financijske perspektive utvrđene Uredbom (EU) br. 1286/2013 Europskog parlamenta i Vijeća (8).

               2.   Države članice procjenjuju i pribavljaju sredstva i osoblje potrebno za ispunjavanje obveza iz članka 5. Komisija i države članice osiguravaju osoblje te proračunska i tehnička sredstva potrebne za izmjenu, proširenje, rad i daljnji razvoj računalnog sustava.

            Članak 12.
            Odluka br. 1152/2003/EZ stavlja se izvan snage.
            Upućivanja na odluku stavljenu izvan snage smatraju se upućivanjima na ovu Odluku i čitaju se u skladu s korelacijskom tablicom iz Priloga.

            Članak 13.
            Ova Odluka stupa na snagu dvadesetog dana od dana objave u Službenom listu Europske unije.

            Članak 14.
            Ova je Odluka upućena državama članicama.

            Sastavljeno u Strasbourgu 15. siječnja 2020.

                  Za Europski parlament

                  Predsjednik

               D. M. SASSOLI

                  Za Vijeće

                  Predsjednik

               N. BRNJAC

            (1)  SL C 62, 15.2.2019., str. 108.

            (2)  Stajalište Europskog parlamenta od 4. travnja 2019. (još nije objavljeno u Službenom listu) i odluka Vijeća od 19. prosinca 2019.

            (3)  Odluka br. 1152/2003/EZ Europskog parlamenta i Vijeća od 16. lipnja 2003. o računalnoj obradi kretanja i nadzora trošarinskih proizvoda (SL L 162, 1.7.2003., str. 5.).

            (4)  Direktiva Vijeća (EU)2020/262 od 19. prosinca 2019. o općim aranžmanima za trošarine (vidjeti stranicu 4 ovoga Službenog lista).

            (5)  Uredba Komisije (EZ) br. 684/2009 od 24. srpnja 2009. o provedbi Direktive Vijeća 2008/118/EZ s obzirom na računalnu obradu postupaka za kretanje trošarinske robe u sustavu odgode plaćanja trošarine (SL L 197, 29.7.2009., str. 24.).

            (6)  Uredba Vijeća (EU) br. 389/2012 od 2. svibnja 2012. o upravnoj suradnji u području trošarina i stavljanju izvan snage Uredbe (EZ) br. 2073/2004 (SL L 121, 8.5.2012., str. 1.).

            (7)  Uredba (EU) br. 182/2011 Europskog parlamenta i Vijeća od 16. veljače 2011. o utvrđivanju pravila i općih načela u vezi s mehanizmima nadzora država članica nad izvršavanjem provedbenih ovlasti Komisije (SL L 55, 28.2.2011., str. 13.).

            (8)  Uredba (EU) br. 1286/2013 Europskog parlamenta i Vijeća od 11. prosinca 2013. o donošenju akcijskog programa za poboljšanje rada poreznih sustava u Europskoj uniji za razdoblje 2014. – 2020. (Fiscalis 2020) i ukidanju Odluke br. 1482/2007/EZ (SL L 347, 20.12.2013., str. 25.).

            PRILOG

               KORELACIJSKA TABLICA

                        Odluka br. 1152/2003/EZ

                        Ova Odluka

                        Članak 1.

                        Članak 1.

                        Članak 2. prvi stavak

                        _

                        Članak 2. drugi stavak

                        Članak 2.

                        Članak 3.

                        Članak 3.

                        Članak 4.

                        Članak 4.

                        Članak 5.

                        Članak 5.

                        Članak 6.

                        Članak 6.

                        Članak 7. stavak 1.

                        Članak 7. stavak 1.

                        Članak 7. stavak 2.

                        Članak 7. stavak 2.

                        Članak 7. stavak 3.

                        –

                        Članak 8. stavak 1.

                        Članak 8. stavak 1.

                        Članak 8. stavak 2.

                        –

                        Članak 8. stavak 3.

                        Članak 8. stavak 2.

                        Članak 9.

                        Članak 9.

                        Članak 10.

                        Članak 10.

                        Članak 11. stavak 1. prvi podstavak

                        _

                        Članak 11. stavak 1. drugi podstavak

                        Članak 11. stavak 1.

                        Članak 11. stavak 2.

                        Članak 11. stavak 2.

                        –

                        Članak 12.

                        Članak 12.

                        Članak 13.

                        Članak 13.

                        Članak 14.

                        _

                        Prilog